En tilsyneladende ganske tørstig dansker ville ikke risikere at løbe tør for Tuborg, da han tog til Norge for at arbejde. For natten til mandag blev han stoppet i tolden med hele 874 liter øl i sin bil. - Manden fortalte, at han havde tænkt sig at drikke øllet selv. Den oplysning havde vi svært ved at tro på, siger kontorchef i det norske toldvæsen Helge Breilid til hjemmesiden fvn.no. Den 22-årige dansker kom til Kristiansand med færgen fra Hirtshals. Øllet var gemt i en VW-varevogn. - Øllet var delvist skjult. Man måtte fjerne noget bagage, før det kom til syne, siger Helge Breilid. Danskeren kom til at tilbringe natten i arresten, mistænkt for smugleri. - Hvis manden skulle have fortoldet øllet efter reglerne, så skulle han have betalt en afgift på 45.000 kroner, oplyser kontorchefen.

Opsummering:
22-årig dansker snuppet med bilen fuld af øl, da han kom til Norge med færgen fra Hirtshals.